নিহত একই পরিবারের ১৪ জন! আজ ভোররাতে মহারাষ্ট্রের ঠাণের কাসারওয়াড়াওয়ালি গ্রামের ওই ঘটনায় স্তম্ভিত গোটা দেশ। পুলিশের প্রাথমিক অনুমান, ওই পরিবারেরই এক সদস্য হাসনেন আনোয়ার ওয়াড়েকর বাকিদের খুন করে আত্মঘাতী হয়েছে। নিহতদের মধ্যে সাতজন শিশু এবং ছ’জন মহিলা। এমনকী, তিন মাসের শিশুকন্যাকেও রেহাই দেয়নি হাসনেন! ওই যুবকের বোন প্রাণে বেঁচে গেলেও গুরুতর আহত অবস্থায় হাসপাতালে চিকিৎসাধীন।
সম্পত্তি নিয়ে পারিবারিক বিবাদের জেরেই ৩৫ বছর বয়সি হাসনেন ওই হত্যাকাণ্ড ঘটিয়েছে বলে পুলিশের প্রাথমিক ধারণা। প্রতিবেশীদের একাংশের দাবি, কয়েকবছর আগেও একবার পরিবারের সদস্যদের বিষ খাইয়ে খুন করার চেষ্টা করেছিল সে।
পুলিশ সূত্রের খবর, মেয়ে মুবতাশিরার ছ’বছরের জন্মদিন উপলক্ষে তিন বোনকে বাড়িতে আমন্ত্রণ জানিয়েছিল নবি মুম্বইয়ের একটি চার্টার্ড অ্যাকাউন্ট্যান্সি ফার্মের ওই কর্মী। প্রতিবেশীদের জল্পনা, খাবারের সঙ্গে মাদক মিশিয়ে পরিবারের সকলকে সংজ্ঞাহীন করে দেয় সে। পুলিশের ধারণা, ভোর ৩টে নাগাদ স্থানীয় মসজিদে প্রার্থনার পর বাড়ি ফিরে সংজ্ঞাহীন বাবা-মা, স্ত্রী, সন্তান এবং বোনেদের গলা কেটে খুন করে সে। পরে গলায় দড়ি দিয়ে আত্মহত্যা করে।
হাসনেনের এক প্রতিবেশী বলেন, ‘‘ভোর সাড়ে ৫টা নাগাদ চিৎকার শুনে আমরা ওয়াড়েকরদের বাড়িতে যাই। হাসনেনের বোন সুবিয়া সোজেফ বার্মল চেঁচিয়ে সাহায্য চাইছিলেন। হাসনেন তাঁরও গলা কাটতে গিয়েছিল। কিন্তু হঠাৎই সুবিয়ার জ্ঞান ফিরে আসে। তিনি কোনওমতে একটি ঘরে ঢুকে দরজা আটকে দেন।’’ বাড়ির দরজা ভিতর থেকে বন্ধ থাকায় জানলার গ্রিল ভেঙে ২২ বছর বয়সি সুবিয়াকে উদ্ধার করেন প্রতিবেশীরা।
মুম্বই পুলিশের যুগ্ম কমিশনার আশুতোষ ধুম্বরে বলেন, ‘‘সুবিয়ার গলার উপরের অংশ কেটে ফাঁক হয়ে গিয়েছে। প্রচুর রক্তপাত হওয়ায় তাঁর অবস্থা আশঙ্কাজনক।’’ আশুতোষ জানিয়েছেন, হাতে ছুরি নিয়েই গলায় দড়ি দিয়েছিল হাসনেন। তার ল্যাপটপ এবং মোবাইল বাজেয়াপ্ত করেছে পুলিশ। নিহতদের রক্ত, দেহাংশ এবং খাবারের নমুনাও ফরেন্সিক পরীক্ষার জন্য সংগ্রহ করা হয়েছে। অন্যদিকে, ঠাণের এই হত্যাকাণ্ডের ছবি তুলতে গিয়ে হৃদ্‌রোগে আক্রান্ত হয়ে প্রাণ হারিয়েছেন একটি সংবাদ চ্যানেলের চিত্রসাংবাদিক রতন রাধেশ্যাম ভৌমিক।